Madrid: Karlović i Ančić idu dalje, Ljubičić ispao
Ivo Karlović i Mario Ančić plasirali su se u osminu finala Masters turnira u Madridu čiji je nagradni fond dva milijuna dolara
Ivo Karlović izgleda nepobjedivo. Nakon osvajanja Stockholma, i pobjede nad Maratom Safinom u prvom kolu Madrida, div sa Šalate nije imao problema s Oscarom Hernandezom iz Španjolske 7-5, 6-2. Mario Ančić izbacio je pak osmog igrača svijeta i šestog nositelja turnira, Amerikanca Jamesa Blakea, 6-3 i 6-4. Njegov slijedeći protivnik bit će Francuz Paul Henry Mathieu. Od hrvatskih tenisača u osminu finala nije se uspio plasirati Ivan Ljubičić kojeg je u tri seta svladao Austrijanac Stefan Koubek, 6-3, 6-7 i 7-5. Iznenađenje je priredio Španjolac Feliciano Lopez eliminiravši zemljaka, devetog nositelja Davida Ferrera. Treći nositelj, Srbin Novak Đoković na početku je imao problema s Španjolcem Fernandom Verdascom, ali je ipak uspio dobiti prvi set 7-6, a u drugom je bio znatno uvjerljiviji, 6-3. Tenisačice igraju u Zurichu. Deveta nositeljica Marion Bartoli plasirala se u četvrtfinale Zurich Opena u Švicarskoj nakon što je nadigrala Michaellu Krajicek iz Nizozemske. Čehinja Nicole Vadisova iznenadila je treću nositeljicu, Srpkinju Jelenu Janković s dva puta po 6-4 u setovima. Ni druga Srpkinja, Ana Ivanović, nije imala sreće. Nju je nadigrala Francuskinja Tatiana Golovin, 6-3 i 6-1 u setovima.